
     Republika Hrvatska							 
    Općinski sud u Sisku	       Poslovni broj: P Ob-13/2026-12
Sisak, Trg Ljudevita Posavskog 5
U  I M E   R E P U B L I K E   H R V A T S K E
P R E S U D A

Općinski sud u Sisku, OIB 74610670107, po sutkinji  toga suda Nataši Ljuba-Čobanov u parničnom predmetu tužiteljice mlt. D. V., OIB: …. koju zastupa majka M. V., OIB: … obje iz V., G., … sada na adresi V., V., i punomoćnica I. R. R., odvjetnica iz K., protiv tuženika D. V., OIB: …. iz V., G….. 10  radi uskraćenog uzdržavanja, nakon zaključene glavne nejavne rasprave održane dana 10. rujna 2026. u prisutnosti majke mlt. tužiteljice osobno i punomoćnice tužiteljice, a u odsutnosti tuženika, dana 5. listopada 2026. 
                                                     p r e s u d i o   j e
 I. Nalaže se tuženiku D. V., OIB: …., V.G., .. da na ime naknade za uskraćeno uzdržavanje za razdoblje od 18. studenog 2022. do 27. siječnja 2026.  mlt. tužiteljici D. V., OIB:…. iz V., G., …. isplati ukupan iznos od 7.009,61 € zajedno sa zakonskom zateznom kamatom koja se obračunava na iznose kako slijedi: 
- za prosinac 2022. iznos od 160,73 € od 1.siječnja 2023.pa do isplate, 
- za siječanj 2023. iznos od 160,73 € od 1.veljače 2023. pa do isplate, 
- za veljaču 2023. iznos od 160,73 € od 1.ožujka 2023. pa do isplate, 
- za ožujak 2023. iznos od 160,73 € od 1.travnja 2023. pa do isplate, 
- za travanj 2023. iznos od 160,73 € od 1.svibnja 2023. pa do isplate, 
- za svibanj 2023. iznos od 172,67 € od 1.lipnja 2023. pa do isplate, 
- za lipanj 2023. iznos od 172,67 € od 1.srpnja 2023. pa do isplate, 
- za srpanj 2023. iznos od 172,67 € od 1.kolovoza 2023. pa do isplate, 
- za kolovoz 2023. iznos od 172,67 € od 1.rujna 2023. pa do isplate, 
- za rujan 2023. iznos od 172,67 € od 1.listopada 2023. pa do isplate, 
- za listopad 2023. iznos od 172,67 € od 1.studenog 2023. pa do isplate, 
- za studeni 2023. iznos od 172,67 € od 1.prosinca 2023. pa do isplate, 
- za prosinac 2023. iznos od 172,67 € od 1.siječnja 2024. pa do isplate, 
- za siječanj 2024. iznos od 172,67 € od 1.veljače 2024. pa do isplate, 
- za veljaču 2024. iznos od 172,67 € od 1.ožujka 2024. pa do isplate, 
- za ožujak 2024. iznos od 172,67 € od 1.travnja 2024. pa do isplate, 
- za travanj 2024. iznos od 172,67 € od 1.svibnja 2024. pa do isplate, 
- za svibanj 2024. iznos od 195,16 € od 1.lipnja 2024. pa do isplate, 
- za lipanj 2024. iznos od 195,16 € od 1.srpnja 2024. pa do isplate, 
- za srpanj 2024. iznos od 195,16 € od 1.kolovoza 2024. pa do isplate, 
- za kolovoz 2024. iznos od 195,16 € od 1.rujna 2024. pa do isplate, 
- za rujan 2024. iznos od 195,16 € od 1.listopada 2024. pa do isplate, 
- za listopad 2024. iznos od 195,16 € od 1.studenog 2024. pa do isplate, 
- za studeni 2024. iznos od 195,16 € od 1.prosinca 2024. pa do isplate, 
- za prosinac 2024. iznos od 195,16 € od 1.siječnja 2025. pa do isplate, 
- za siječanj 2025. iznos od 195,16 € od 1.veljače 2025. pa do isplate, 
- za veljaču 2025. iznos od 195,16 € od 1.ožujka 2025. pa do isplate, 
- za ožujak 2025. iznos od 195,16 € od 1.travnja 2025. pa do isplate, 
- za travanj 2025. iznos od 195,16 € od 1.svibnja 2025. pa do isplate, 
- za svibanj 2025. iznos od 224,00 € od 1.lipnja 2025. pa do isplate, 
- za lipanj 2025. iznos od 224,00 € od 1.srpnja 2025. pa do isplate, 
- za srpanj 2025. iznos od 224,00 € od 1.kolovoza 2025. pa do isplate, 
- za kolovoz 2025. iznos od 224,00 € od 1.rujna 2025. pa do isplate, 
- za rujan 2025. iznos od 224,00 € od 1.listopada 2025. pa do isplate, 
- za listopad 2025. iznos od 224,00 € od 1.studenog 2025. pa do isplate, 
- za studeni 2025. iznos od 224,00 € od 1.prosinca 2025. pa do isplate, 
- za prosinac 2025. iznos od 224,00 € od 1.siječnja 2026. pa do isplate, 
po stopi koja se određuje uvećanjem kamatne stope koju je Europska središnja banka primijenila na svoje posljednje glavne operacije refinanciranja koje je obavila prije prvog kalendarskog dana tekućeg polugodišta za tri postotna poena, a od 30.prosinca 2023. pa nadalje po stopi koja se određuje za svako polugodište uvećanjem referentne stope za tri postotna poena pri čemu se za prvo polugodište primjenjuje referentna stopa koja je na snazi na dan 1.siječnja, a za drugo polugodište referentna stopa koja je na snazi na dan 1.srpnja te godine pa sve do isplate i to na račun majke i zakonske zastupnice M. V. koji se vodi kod Erste banke d.d. pod brojem HR 14 …., sve u roku od 15 dana. 
II. Tuženiku D. V.,  OIB: ….  nalaže se mlt. tužiteljici D. V., OIB: ….naknaditi trošak ovog parničnog postupka u iznosu od 500,00 eura,  sve u roku od 15 dana.

Obrazloženje

1.Kod ovog suda mlt. tužiteljica D. V.  ( nastavno: tužiteljica) pokrenula je parnični postupak tužbom od 27. siječnja 2026. protiv tuženika D. V. (nastavno: tuženik) radi isplate iznosa na ime uskraćenog uzdržavanja u periodu od prestanka zajednice života njezinih roditelja do podnošenja ove tužbe. U tužbi navodi  da je kćerka tuženika rođena u braku između majke tužiteljice i tuženika, da su se bračni odnosi između majke mlt. tužiteljice i tuženika narušili do mjere da je faktična zajednica života prestala 18. 11 2022. tako da tužiteljica od tada u kontinuitetu živi s majkom koja svakodnevno skrbi o njezinim potrebama i interesima. Tuženik od  tada nije platio niti jedan iznos uzdržavanja za mlt. tužiteljicu, te je majka mlt. tužiteljice sama snosila troškove života tužiteljice. Mjesečne potrebe mlt. tužiteljice odnose se na troškove prehrane, obuće i odjeće, trošak higijenskih potrepština, trošak stanovanja, plaćanje usluge vrtića i druge troškove primjerene njezinoj dobi. Dodatno naglašava da je imala određenih zdravstvenih problema, operirala je mandule i u uši su joj ugrađene cjevčice te je za svo to vrijeme u vrijeme operativnog zahvata i postoperativnog oporavka o djetetu brigu vodila majka. Kako je tuženik zaposlen  a kao roditelj koji nije ispunjavao svoju obvezu uzdržavanja, mlt. tužiteljica predlaže da sud naloži tuženiku da plati uskraćeno uzdržavanje za period od 18. studenog 2022. do podnošenja ove tužbe u iznosu od ukupno 7.009,61 € zajedno sa pripadajućim kamatama na svaki neplaćeni mjesečni iznos uzdržavanja, a potražuje i trošak ovog parničnog postupka.
2. Tuženik je u odgovoru na tužbu osporavao navode iz tužbe, te u bitnome tvrdi da je redovito doprinosio uzdržavanju djetetu što čini i sada, da plaća vrtić i ima dokaz o tome, da kupuje djetetu sve što je potrebno od odjeće do obuće te prima dostavu istog, kao i da je prilikom preuzimanja djeteta davao majci na ruke iznose od 200 eura. Iskazuje negodovanje što je uopće podnesena ova tužba, napominje da je postupak radi razvoda braka u tijeku u kojem će se odrediti i iznos budućeg uzdržavanja,  ističe da voli svoje dijete i koliko je povezan s djetetom i predlaže da sud odbije tužbeni zahtjev u cijelosti.
3. U dokaznom postupku izvršen je uvid u Vjenčani list MU Karlovac od 7. 11. 2025.,  Rodni list MU Karlovac  od  7. 11. 2025., mišljenje o roditeljskoj skrbi HZSR Pu Glina od 19. 3. 2026. , te je saslušana majka mlt. tužiteljice. Tuženik nije saslušan jer nije pristupio na ročište iako je poziv za isto uredno primio, a u pozivu je bio upozoren na posljedice nedolaska.
4. Uvidom u Vjenčani list MU Karlovac od 7. studenog 2025. vidljivo je da su tužiteljica i tuženik sklopili brak dana …. u V. koji brak je upisan u maticu vjenčanih matičnog područja G. za 2020.godinu pod rednim brojem 00010.
5. Iz Rodnog lista MU Karlovac od 7. studenog 2025. proizlazi da je tuženik upisan kao otac mlt. djeteta i da je dijete rođeno 10. srpnja 2019.
6. Uvidom u mišljenje i prijedlog HZSR od 19. ožujka 2026. utvrđeno je je tuženik završio srednju školu – smjer vozač motornih vozila, da trenutno radi u firmi za proizvodnju kamionskih dijelova te da prima plaću u mjesečnom iznosu od oko 1600 eura i drugih prigoda nema. Od imovine posjeduje osobni automobil. Mlt. tužiteljica stanuje s majkom od prestanka faktične bračne zajednice svojih roditelja, ostvaruje osobne odnose s tuženikom i njegovim roditeljima.
7. Majka mlt. tužiteljice je u svom iskazu u bitnome rekla da je partnerska i obiteljska zajednica prekinuta 18.11.2022., da nije točna tvrdnja tuženika da je davao bilo koje iznose pa niti iznos od 200 eura na ruke na ime uzdržavanja djeteta, da tuženik nije kupovao za dijete nikakve potrepštine ili druge stvari koje bi dijete moglo koristiti osim što bi djetetu i znao ponekad kupiti neku igračku kada bi se sa njom susretao i to na djetetov nagovor. Posebno je rekla da nikada s njom kao majkom djeteta nije dogovarao o tome da bi djetetu  kupovao stvari koje su djetetu potrebne , a zbog kojih onda ona ne bi morala kupiti djetetu ono što je potrebno. Izjavila je da je tuženik je zaposlen i inače je radno sposobna osoba, ali joj nije poznato koliko iznose njegovi prihodi. Zna da je bio vlasnik dva osobna vozila, ali sada ne zna kakvo je njegovo imovno stanje, da tuženik živi u kućanstvu sa svojim roditeljima. Dalje je izjavila da mlt. tužiteljica ima određenih problema sa alergijama, da je imala operaciju mandula i da su joj u uši još uvijek ugrađene cjevčice, te da  još uvijek ide svaka tri mjeseca na kontrole u Zagreb. Putni trošak nije bio pokriven od HZZO budući da u ovoj županiji ima specijalista za te njezine zdravstvene probleme. Dijete  je pohađalo vrtić u periodu u kojem je postavljen tužbeni zahtjev koji je plaćao otac tuženika u iznosu oko 43 eura mjesečno. U tom periodu je mlt. tužiteljica imala uobičajene troškove života kao i njezini vršnjaci , a koji su bili osnovni životni troškovi kao što su hrana, odjeća, obuća, higijenske potrepštine , didaktičke igračke i sl. Konačno je rekla da tuženik druge djece osim mlt. tužiteljice nema.
	8. Analizirajući svaki dokaz zasebno kao i sve dokaze u njihovoj ukupnosti sud je donio odluku kao u izreci presude.
	9. Prije svega treba napomenuti da se kod ovog suda vodio parnični postupak u kojem je donesena presuda od 25. lipnja 2026. u predmetu P Ob-8/2026 kojom je odlučeno o razvodu braka između roditelja mlt. tužiteljice, roditeljskoj skrbi, osobnim odnosima i budućem uzdržavanju mlt. tužiteljice koja je postala pravomoćna i ovršna dana 25. lipnja 2026. U citiranoj presudi sud nije odlučivao o uskraćenom uzdržavanju mlt. tužiteljice, već se o tom zahtjevu odlučuje odvojeno, ovom presudom.
	10. U ovom sporu nije bilo sporno da je tuženik otac mlt. tužiteljice, te da mlt. tužiteljica stanuje s majkom. Sporno je bilo od kada nastupa pravo na uskraćeno uzdržavanje i u kojoj visini.
	11. Uskraćeno uzdržavanje, o čemu odlučuje ovaj sud definirano je člankom 289. Obiteljskog zakona ( Narodne novine 103/15 i 98/19,47/20, 49/23 i 156/23- nastavno: Obz). U toj odredbi propisano je slijedeće:
12. Članak 289.
(1) Roditelj koji ne stanuje s maloljetnim djetetom i nije plaćao uzdržavanje za svoje maloljetno dijete dužan je isplatiti naknadu za uskraćeno uzdržavanje od nastanka tog prava pa do podnošenja tužbe.
(2) Smatra se da je obveza uzdržavanja za pojedini mjesec nastala krajem mjeseca za koji je uzdržavanje trebalo dati, a u visini koja se može odrediti prema članku 314. istog Zakona.
(3) Tražbina djeteta iz stavka 1. ovoga članka prema roditelju koji ga nije uzdržavao zastarijeva za vrijeme od pet godina od dana nastanka obveze.
	13. Na temelju iskaza majke tužiteljice, te podataka iz mišljenja i prijedloga HZSR PU Kutina od 19. ožujka 2026. utvrđeno je da je do faktičnog prekida bračne zajednice roditelja mlt. djeteta došlo 18. 11. 2022. godine i da je mlt. tužiteljica od toga dana kontinuirano stanovala sa majkom.
	14. Temeljem članka 424. Obz-a, u ovakvom sporu radi uzdržavanja, stranke u postupku su dijete i osoba koja ga je prema Obz-u dužna uzdržavati, a dijete zastupa roditelj s kojim dijete stanuje. Stoga je ispravno navedeno da se kao podnositelj tužbe navodi mlt. dijete koje zastupa majka, a pasivno legitimiran je tuženik kao otac mlt. tužiteljice.  Pravo mlt. tužiteljice na uskraćeno uzdržavanje nastalo je  18. 11. 2022. prema tuženiku kao roditelju s kojim od tada nije stanovala.
	15. U pogledu visine obveze tuženika sud je utvrđivao relevantne činjenice primjenom članka 307., članka 311., članka 313. i članka 314. Obz-a.
16. Kod donošenja odluke o uzdržavanju pri svega se primjenjuje odredba članka 307. Obz-a koja predviđa  da će sud utvrdi ukupni iznos sredstava potrebnih za uzdržavanje, te da će sud procijeniti potrebe uzdržavane osobe i mogućnosti osobe koja je dužna uzdržavati.
17. Članak 311. Obz-a propisuje kako slijedi:
(1) Ukupne materijalne potrebe djeteta koje sud utvrđuje u parničnom postupku odnose se na troškove stanovanja, prehrane, odijevanja, higijene, odgoja, obrazovanja, skrbi o djetetovu zdravlju i druge slične troškove djeteta.
(2) Ukupne materijalne potrebe djeteta određuju se prema životnom standardu roditelja koji ima obvezu plaćanja uzdržavanja.
18. Odredba članka 313. Obz-a propisuje slijedeće: 
 (1) Ukupne mogućnosti roditelja obveznika uzdržavanja koje sud utvrđuje u parničnom postupku odnose se na prihode i imovinsko stanje roditelja koji ima obvezu plaćati uzdržavanje u vrijeme kad se uzdržavanje određuje.
(2) Roditelj koji ima obvezu plaćati uzdržavanje za dijete dužan je prikazati ukupne neto prihode u koje ulaze sva stalna i privremena novčana primanja.
(3) Ako procijeni da je to potrebno, sud može od Ministarstva financija – Porezne uprave, Ministarstva unutarnjih poslova, Ministarstva obrane, Središnjeg registra osiguranika, Financijske agencije i drugih fizičkih i pravnih osoba zatražiti podatke kojima raspolažu uz odgovarajuću primjenu odredbi Ovršnog zakona.
(4) Kad sud utvrđuje mogućnosti roditelja koji ima obvezu plaćati uzdržavanje, dužan je osim prihoda i imovinskih prilika iz stavka 2. ovoga članka uzeti u obzir i sve druge mogućnosti stjecanja zarade u skladu s dobi, obrazovanjem i radnom sposobnosti roditelja.
(5) Novčane obveze roditelja obveznika uzdržavanja uzimaju se u obzir samo u iznimnim slučajevima ako traju dulje vrijeme i ako su nužne za zadovoljenje osnovnih životnih potreba.
19. Članak 314. glasi:
(1) Ministar nadležan za poslove socijalne skrbi odlukom će jednom godišnje, a najkasnije do 1. travnja tekuće godine odrediti minimalne novčane iznose koji predstavljaju minimum iznosa ukupnih materijalnih potreba za mjesečno uzdržavanje maloljetnog djeteta u Republici Hrvatskoj, koje je dužan platiti roditelj koji ne stanuje s djetetom.
(2) Minimalni iznos određuje se u postotku od prosječne mjesečne isplaćene neto plaće po zaposlenom u pravnim osobama Republike Hrvatske za proteklu godinu, i to:
1. za dijete do 6 godina, 17% prosječne plaće
2. za dijete od 7 do 12 godina, 20% prosječne plaće i
3. za dijete od 13 do 18 godina, 22% prosječne plaće
(3) Iznimno od stavka 2. ovoga članka, potrebe maloljetnog djeteta za uzdržavanje mogu se utvrditi u iznosu nižem od zakonskog minimuma, ali ne manje od jedne polovice zakonskog minimuma:
1. ako je obveznik uzdržavanja dužan uzdržavati dvoje ili više djece ili
2. ako dijete vlastitim prihodima pridonosi svojem uzdržavanja.
(4) Ministar nadležan za poslove socijalne skrbi odredit će odlukom jednom godišnje, a najkasnije do 1. travnja tekuće godine tablice o prosječnim potrebama maloljetnog djeteta u skladu s dobi djeteta, prihodima roditelja obveznika uzdržavanja prema platnim razredima i prosječnim troškovima života u Republici Hrvatskoj.
20. Provedenim dokaznim postupkom sud je utvrdio slijedeće relevantne činjenice koje se odnose na visinu pojedinačnih mjesečnih obveza uzdržavanja tuženika u periodu od kada je prestala faktična zajednica između roditelja mlt. tužiteljice do podnošenja tužbe kako slijedi:
	- mlt. tužiteljica je u trenutku nastanka prava na uskraćeno uzdržavanje bila u dobi od 3 godine, a u trenutku podnošenja tužbe u dobi od 6 godina
	- mlt. tužiteljica potražuje za svaki mjesec( počev od prosinca 2022. kontinuirano do prosinca 2025. g.)  iznose uskraćenog uzdržavanja koji su predviđeni kao minimalni iznosi propisani za pojedinu godinu Odlukama i minimalnim novčanim iznosima potrebnim za mjesečno uzdržavanje djeteta Ministarstva rada, mirovinskog sustava, obitelji i socijalne politike
	- visina mjesečnih troškova života mlt. djeteta 2023. godine bila je najmanje 170,00 eura, zatim 2024.  godine najmanje 190, 00 eura, te 2025. godine najmanje 225,00 eura mjesečno, a koji  troškovi po svojoj visini  približni su visini uobičajenih troškova života u njezinih vršnjaka egzistencijalne prirode ( hrana, odjeća, obuća, higijenske potrepštine i sl.)
-tuženik je radno sposoban roditelj koji ostvaruje plaću u iznosu od 1.600,00 eura mjesečno 
- tuženik osim mlt. tužiteljice nema druge obveze uzdržavanja
	21. Sukladno članku 310. Obz-a roditelj s kojim dijete stanuje svoj udio u obvezi uzdržavanja djeteta ispunjava kroz svakodnevnu skrb o djetetu, a roditelj koji ne stanuje s djetetom obvezu uzdržavanja djeteta ispunjava zadovoljavanjem materijalnih potreba djeteta u obliku novčanog uzdržavanja. Po toj odredbi svakodnevna skrb o djetetu smatra se jednakovrijednom zadovoljavanju materijalnih potreba djeteta u obliku novčanog uzdržavanja. S tim vezano valja naglasiti da se po odredbi članka 313. stavak 1. Obz-a u parničnom postupku utvrđuju samo tuženikove mogućnosti.
22. Tuženik nije dokazao da je djelomično podmirio svoju obvezu kao roditelj s kojim mlt. tužiteljica nije stanovala u relevantnom razdoblju, a kamoli u cijelosti. Iako je tuženik u odgovoru na tužbu tvrdio da je sudjelovao u podmirenju troškova života mlt. tužiteljice ničim te tvrdnje nije potkrijepio. Naime, u prilog svojih tvrdnji bio je dužan dostaviti dokaze ili pristupiti na sudsko ročište radi davanja svog iskaza, jer je saslušanje stranke također dokaz u parničnom postupku, međutim svojom pasivnošću nije doprinio dokazivanju u ovom postupku. Sud je prihvatio iskaz majke mlt. tužiteljice u cijelosti kao vjerodostojan, da tuženik nije plaćao ništa na ime uzdržavanja djeteta jer tuženik suprotno nije dokazao.
23. Tuženik pogrešno smatra da je djelomično ispunio svoju obvezu uzdržavanja. Naime, nenovčano davanje djetetu smatra se poklonom, a ne uzdržavanjem, jer svojevoljno kupovanje predmeta za dijete, pa makar bili iskorišteni, nema učinak oslobođenja od obveze novčanog davanja uzdržavanja, osim ako je riječ o pokrivanju potreba i troškova djeteta u dogovoru s roditeljem s kojim mlt. dijete stanuje. Ovdje to nije slučaj jer je majka mlt. djeteta u svom iskazu jasno rekla da takav dogovor sa tuženikom nije postojao. Uzdržavanje se mora plaćati drugom roditelju s kojim dijete stanuje, jer je taj roditelj raspolaže s novcem koji je potreban za pokrivanje troškova djeteta, raspoređuje  ga po pojedinim potrebama i odlučuje na što će biti podmireno po prioritetima. To je obveza i pravo roditelja s kojim dijete stanuje. 
24. Nadalje, pomoć roditelja tuženika u skrbi o mlt. tužiteljice, pomoći oko organiziranja operacije ili preuzimanja djeteta iz vrtića je poželjna i hvale vrijedna pomoć trećih koji nisu primarni obveznici uzdržavanja. Isto nije i ne može biti osnova temeljem koje se tuženik kao roditelj može niti djelomično osloboditi svoje obveze.  Isto vrijedi i za plaćanje cijene vrtića za mlt. tužiteljicu po ocu tuženika. 
25. Sud je zaključio da obveza tuženika za uzdržavanje mlt. tužiteljice u periodu od prosinca 2022. do zaključno travnja 2023. svakog mjeseca iznosi 160,73 eura, kako to traži mlt. tužiteljica, jer je navedeni iznos minimalni novčani iznos kojeg je dužan platiti roditelj koji ne stanuje s mlt. djetetom pa makar nema nikakvih prihoda ( a tuženik je imao plaću). Naime, Odlukom o minimalnim novčanim iznosima potrebnim za mjesečno uzdržavanje djeteta od 11. ožujka 2022. ( Narodne novine 37/2022) Ministarstva rada , mirovinskog sustava , obitelji i socijalne politike ( nastavno: Ministarstvo) koja je bila na snazi od prosinca 2022. do zaključno travnja 2023. predviđeno je da je iznos koji mora platiti roditelj za dijete do 6 godina 1.211,93 kune. Konverzijom valuta dolazi se do iznosa kojeg potražuje mlt. tužiteljica za navedeni period.
26. Nadalje, za period od svibnja 2023. do zaključno travnja 2024. sud je zaključio da obveza tuženika iznosi svakog mjeseca 172,67 eura, jer je riječ o iznosu koji je minimalni novčani iznos kojeg je dužan platiti roditelj koji ne stanuje s mlt. djetetom pa makar nema nikakvih prihoda ( a tuženik je imao plaću). Odlukom o minimalnim novčanim iznosima potrebnim za mjesečno uzdržavanje djeteta od 24. travnja 2023. ( Narodne novine 48/2023) Ministarstva propisano je da je iznos koji mora platiti roditelj za dijete do 6 godina 172,67 eura, a koji u relevantnom periodu i potražuje mlt. tužiteljica.
27. U periodu od svibnja 2024. do zaključno travnja 2025. tuženikova obveza iznosi 195,16 eura a riječ je o iznosu kojeg je dužan platiti svaki roditelj koji ne stanuje s djetetom čak i da nema prihoda, kao minimalni novčani iznos potreban za uzdržavanje djeteta. Isti iznos propisan je Odlukom o minimalnim novčanim iznosima potrebnim za mjesečno uzdržavanje djeteta od 11. ožujka 2024. ( Narodne novine 49/2024) Ministarstva za dijete u dobi do 6 godina.
28. Konačno , sud je zaključio da obveza tuženika za uzdržavanje mlt. tužiteljice za period od svibnja 2025. do prosinca 2025. iznosi 224,00 eura mjesečno budući je Odlukom o minimalnim novčanim iznosima potrebnim za mjesečno uzdržavanje djeteta od 14. ožujka 2025. (Narodne novine 75/2025) Ministarstva predviđen minimalni iznos uzdržavanja kojeg je dužan platiti roditelj koji ne stanuje s djetetom za dijete u dobi do 6 godina, pa makar i nemao prihoda, u iznosu od 224,00 eura.
	29. Visina tuženikove obveze u cijelom spornom periodu utvrđena je u visini od ukupno 7.009,61 eura koji iznos predstavlja zbroj svih neplaćenih mjesečnih obveza uzdržavanja koje je tuženik propustio izvršiti, a koji je pravilno istaknut u tužbenom zahtjevu, te je u cijelosti osnovan.
30. S obzirom da je tuženik zakasnio s ispunjenjem svoje obveze dužan je platiti iznos zbroja svih propuštenih uplata zajedno sa pripadajućim zakonskim zateznim kamatama temeljem članka 29. Zakona o obveznim odnosima (Narodne novine br. 35/05, 41/08, 125/11,78/15, 29/18, 126/21, 114/22, 156/ 22 i 155/23 ). 
	31. Valja još napomenuti da sud nije uzeo kao u obzir i zbog toga nije umanjio mjesečne obveze tuženika, jer je eventualno u dijelu relevantnog perioda otac tuženika ( kao osoba koja nije obveznik uzdržavanja) podmirivao obveze prema vrtiću kojeg je mlt. tužiteljica pohađala, jer je stava da je tužbeni zahtjev postavljen tako da se traženim iznosom pokrivaju ostali materijalni troškovi mlt. djeteta. Dakle, mjesečni iznos koji se potražuje usklađen je s minimalnim novčanim iznosima koje propisuje Ministarstvo kroz cijeli period te je obveza tuženika da plati navedeni iznos kao iznos koji se odnosi na egzistencijalne potrebe djeteta koje ne uključuju pohađanje vrtića. 
32. Odluka o trošku ovog parničnog postupka donesena je primjenom članaka 366. Obz-a jer je po toj odredbi sud može troškovima postupka u ovakvoj pravnoj stvari odlučiti slobodno uvažavajući okolnosti slučaja i uspjeh u sporu. Kako je mlt. tužiteljica uspjela u sporu u cijelosti, a za svrhu vođenja parničnog postupka je angažirala odvjetnika. Kako je tuženik neopravdano uzrokovao vođenje parničnog postupka, jer je očito sud prihvatio tužbene zahtjeve mlt. tužiteljice, tuženiku je naloženo da joj nadoknadi odvjetnički trošak u iznosu koji je propisan Tar. brojem 7. točka 3. Tarife o nagradama i naknadama odvjetnika ( Narodne novine 138/2023 - nastavno: OT) u iznosu od 400,00 eura, pripadajući porez na dodanu vrijednost od 25% na taj iznos prema Tar. br. 46 OT. S druge strane nije prihvaćen zahtjev za trošak u dijelu kamata na dosuđeni iznos jer je tuženik tek saznao za svoju obvezu plaćanja troškova, pa nije u zakašnjenju.
33.  Slijedom svega navedenog donesena je odluka kojom se tuženik obvezuje da plati iznose iz izreke ove presude.

U Sisku, 5. listopada 2026.
									    Sutkinja
                                                                               Nataša Ljuba-Čobanov, v.r.




Uputa o pravnom lijeku: 
Protiv ove presude nezadovoljna stranka ima pravo na ulaganje žalbe u roku 15 dana od dana primitka presude. Žalba se podnosi putem ovog suda u 3 primjerka, a o žalbi odlučuje nadležni Županijski sud.  
Dostavna naredba: 	
1. tužiteljica po pun.	                
2. tuženik
3. HZSR, Područni ured G. -nakon pravomoćnosti

